Már Gunnarsson lauk árinu 2019 með því að sigra í jólalagakeppni Rásar 2 , ásamt Ísold systur sinni , og sama dag vera valinn íþróttamaður ársins í röðum fatlaðra á Íslandi . Már var einnig kjörinn íþróttamaður ársins í Reykjanesbæ árið 2019 , og lenti í 11. sæti í kjöri íþróttamanns ársins á Íslandi . Nýja árið fór líka af stað með látum er hann var valinn Suðurnesjamaður ársins 2019 . Már hefur þó engan tíma til að slaka á og njóta uppskerunnar af afrekum sínum því að hann stefnir á Ólympíuleika fatlaðra í Tókýó í lok ágúst og æfir því í sex tíma á dag , auk þess að vera að undirbúa stór-stórtónleika í Hljómahöllinni í mars . Í forsíðuviðtali við Mannlíf ræðir hann tónlistar - og sundferilinn , muninn á Lúxemborg og Suðurnesjum , lífið almennt og pabba sinn , sem fylgir honum hvert sem er . En þrátt fyrir brennandi áhugann og góðan árangur í tónlistinni er það að sjálfsögðu sundið sem tekur mestan tíma og ástundun hjá Má í aðdraganda Ólympíuleikanna . Hvaða sundgreinum keppir hann í ? „ Ég syndi í raun og veru allt , “ segir Már og hlær aftur . „ Aðalgreinin mín er samt 100 metra baksund . Á heimsmeistaramótinu í London í fyrra sló ég tíu Íslandsmet og lenti í þriðja sæti í 100 metra baksundi og var þar eini Norðurlandabúinn sem komst á pall . Ég komst í úrslit í öllum hinum greinunum . Það var mjög næs . Ég mun örugglega keppa í færri greinum í Tókýó , enda er mun meira undir þar og áherslan hjá mér á gæði fremur en magn . “ Gunnar Már faðir Más er með honum á öllum æfingum , eins og fram hefur komið , og fylgir honum á öll mót . Er hann pabbastrákur ? „ Úff , þetta er mjög pólitísk spurning , “ segir Már og glottir . „ En pabbi er íþrótta - og hreyfifræðingur þannig að hann sér um alla líkamsrækt hjá mér . Þar að auki er hann vel að sér í næringarfræði og passar upp á að ég borði rétt . Síðan er hann alltaf að banka mig í lauginni til þess að ég syndi ekki á veggi og slasi mig . Þannig að það er algjörlega nauðsynlegt að hafa hann mér til halds og trausts . “ Það er augljóst að Már er upptekinn frá morgni til kvölds við æfingar og tónlistariðkun , hvað með ástamálin , hefur hann einhvern tíma til þess að vera í sambandi ? „ Nei , ekki lengur , “ segir hann . „ Ég hef samt verið í tveimur samböndum . Næstu sjö mánuði þarf ég að passa allt slíkt vegna þess að því fylgir náttúrlega ákveðinn rússibani og það er hættulegt fyrir fólk sem er komið eins langt og ég . Ég veit um fullt af góðu íþróttafólki sem hefur farið í klessu rétt fyrir mót út af einhverju sambandsveseni . Þannig að ég þarf að passa mig mjög vel og hugsa ekki um slíkt fyrr en á næsta ári . “